1 Atesalonika
5 Sambano achalongo achimjetu, pakwamba ya masiku soni ndaŵi jele Mlungu ŵajitamilikasisye ngatukusosekwa kumlembela chilichose. 2 Pakuŵa jemanja mkumanyilila chenene kuti lisiku lya Yehofa lichiyika nditu mpela mwakusayichila jwawiyi chilo. 3 Pachachijilaga kuti, “Sambano tuli pamtendele soni pangali chakutujogoya!” pandaŵi jijojo chachisimana ni yakogoya. Yeleyi yichatendechela mwakusisimuchisya mpela yakupweteka ya pakuŵeleka ya jwamkongwe jwakwete chitumbo, mwamti ngasakulupuka kose. 4 Nambo jemanja achalongo achimjetu nganimŵa m’chipi mpela ŵawiyi kuti lisikulyo palikwika likamsisimusya. 5 Jemanja wosope mli ŵanache ŵa lilanguka soni ŵanache ŵa kuŵala kwa lisiku. Wosope nganituŵa ŵanache ŵa chilo kapena ŵa chipi.
6 Myoyo, kwende tukagona lugono mpela mwakutendela ŵanewo, nambo kwende tuŵe mesope soni tuŵeje ŵaganisya chenene. 7 Pakuŵa ŵele ŵakusagona, akusagona chilo, soni ŵele ŵakusakolelwa akusajendaga ali akolelwe chilo. 8 Nambo m’weji ŵatuli ŵanache ŵa kuŵala kwa lisiku, kwende tuŵeje ŵaganisya chenene soni tuwale chikulupi soni chinonyelo mpela chakuchijila pamtima. Tuwalesoni chembecheyo chakutukulupusya mpela chisoti, 9 ligongo Mlungu nganatusagula kuti tupochele chilango,b nambo ŵatusagwile kuti tukulupuche kupitila mwa Ambuje ŵetu Yesu Klistu. 10 Ambujewo ŵawile ligongo lya m’weji, ni chakulinga chakuti tukatameje nawo yimpepe, chinga tukuŵa ni umi kapena tukugona mu chiwa. 11 Myoyo, mpitilisye kulimbikasyana soni kukamusyangana, mpela mwamkutendela apano.
12 Sambano achalongo achimjetu, tukumŵenda kuti mwachimbichisyeje ŵele ŵakukamula masengo mwakulimbichila pasikati penu soni kumlongolela jemanja mwa Ambuje nambosoni ŵele ŵakumsalila yamkwenela kutenda. 13 Mwachimbichisyeje mnope jemanjaji soni mwanonyeleje ligongo lya masengo gawo gakusakamula. Mtameje mwamtendele pasikati penu. 14 Nambosoni tukumŵenda achalongo achimjetu kuti, mwakalamusyeje ŵakutenda yangalondeka, mŵecheteje mwakwalimbikasya ŵakulagasika mumtima,c mwakamuchisyeje ŵangali machili, soni mŵeje ŵakuwusimana mtima kwa ŵandu wosope. 15 Mlolechesyeje kuti pakapagwa jwalijose jwakuwuchisya chakusakala kwa mjakwe ligongo lyakuti mjakwejo amtendele chakusakala. Nambo ndaŵi syosope mlinjelinjeje kwatendela yambone ŵakulupilila achimjenu soni ŵandu ŵane wosope.
16 Mŵeje ŵakusangalala ndaŵi syosope. 17 Mpopeleje ndaŵi syosope. 18 Mŵeje ŵakuyamichila pa chilichose. Yeleyi ni yakusaka Mlungu kuti jemanja mtendeje mpela ŵakumkuya ŵa Klistu Yesu. 19 Mkasokonasya masengo gawukutenda msimu weswelad mwa jemanja. 20 Mkaganyosyaga maloŵe ga ŵakulochesya. 21 Msimichisyeje yindu yosope, soni mkamuleje mwamachili yele yayili yambone. 22 Mŵambaleje yakusakala ya mtundu uliwose.
23 Nguŵenda kuti Mlungu jwamtendele amswejesye jemanja kuti mumtumichileje. Nguŵendasoni kuti msimu wenu nambosoni umi ni yilu yenu jemanja achalongo achimjangu, yisunjiche yili yangali chakulemwa soni yili yangalemala palipose mpaka pandaŵi ja kuŵapoe kwa Ambuje ŵetu Yesu Klistu. 24 Jwele jwakumŵilanga jemanja ali jwakulupichika, mwamti tachitenda nditu yindu yeleyi.
25 Achalongo achimjangu, mkaleka kutupopelela.
26 Mtupelechele moni mwachinonyelo kwa achalongo achimjetu wosope kweleko.
27 Ngumŵenda pameso pa Ambuje kuti chikalatachi achiŵalanje kwa achalongo achimjetu wosope kweleko.
28 Umbone mtima wekulungwa wa Ambuje ŵetu Yesu Klistu uŵe ni jemanja.
nya_Latn tum_Latn tum_Latn tum_Latn tum_Latn tum_Latn nya_Latn nya_Latn nya_Latn tum_Latn